b'\n_START_ARTICLE_\nNemanji\xc4\x87i\n_START_SECTION_\nOzadje\n_START_PARAGRAPH_\nSrbi so do 8. stoletja \xc5\xbeiveli v tako imenovani Sklaviniji (Slovanska de\xc5\xbeela), ki je bila neodvisna, \xc4\x8deprav je bila v neposredni bli\xc5\xbeini Bizantinskega cesarstva. V 8. stoletju je dinastija Vlastimirovi\xc4\x87 ustanovila prvo Srbsko kne\xc5\xbeevino. _NEWLINE_Leta 822 je Srbija posedovala velik del Dalmacije in okoli leta 870 sprejela kr\xc5\xa1\xc4\x8danstvo za dr\xc5\xbeavno vero._NEWLINE_Sredi 10. stoletja se je kne\xc5\xbeevina razvila v plemensko konfederacijo, ki se je raztezala do obale Jadranskega morja,  Neretve, Save, Morave in Skadra._NEWLINE_Po smrti zadnjega znanega Vlastimirovi\xc4\x87a je zveza razpadla. Njeno ozemlje je zasedlo Bizantinsko cesarstvo, ki je tam vladalo do leta 1040, ko so se Srbi v Duklji (Pomorje) pod  vodstvom dinastije Vojisavljevi\xc4\x87 uprli. Leta 1091 je dinastija Vukanovi\xc4\x87 ustanovila Veliko srbsko kne\xc5\xbeevino s sede\xc5\xbeem v Ra\xc5\xa1i (Zagorje). Leta 1142 sta se kne\xc5\xbeevini zdru\xc5\xbeili._NEWLINE_Leta 1166 je pri\xc5\xa1el na prestol \xc5\xa0tefan Nemanja. Njegov prihod je ozna\xc4\x8dil za\xc4\x8detek Srbije pod Nemanji\xc4\x87i,  ki so vladali ve\xc4\x8d kot dvesto let.\n_START_SECTION_\nSrbija pod Nemanji\xc4\x87i\n_START_PARAGRAPH_\nSrbija je pod Nemanji\xc4\x87i dosegla svoj vi\xc5\xa1ek. Leta 1217 je bilo razgla\xc5\xa1eno Srbsko kraljestvo, ki je privedlo  do ustanovitve Srbske pravoslavne cerkve leta 1219.  Tega leta je Sveti Sava objavil prvo srbsko ustavo \xe2\x80\x93 Nomokanon Svetega Save (Zakonopravilo). _NEWLINE_Car \xc5\xa0tefan Du\xc5\xa1an je leta 1346 razglasil Srbsko cesarstvo. Med njegovim vladanjem je Srbija dosegla svoj ozemeljski,  politi\xc4\x8dni in gospodarski vrh in se razglasila za naslednico Bizantinskega cesarstva. V tistem \xc4\x8dasu je bila najmo\xc4\x8dnej\xc5\xa1a dr\xc5\xbeava na Balkanu. Du\xc5\xa1an je objavil novo ustavo, tako imenovani Du\xc5\xa1anov zakonik, odprl nove trgovske poti, utrdil dr\xc5\xbeavno gospodarstvo in globoko preoblikoval  srbsko identiteto. Srbska pravoslavna cerkev je prevzela vlogo nacionalnega duhovnega varuha. _NEWLINE_\xc5\xa0tefan Du\xc5\xa1an in pape\xc5\xbe Inocenc VI. sta posku\xc5\xa1ala organizirati kri\xc5\xbearski pohod proti vedno mo\xc4\x8dnej\xc5\xa1im Turkom, ki ga je prepre\xc4\x8dila nenadna Du\xc5\xa1anova smrt leta 1355. Nasledil ga je sin \xc5\xa0tefan Uro\xc5\xa1 V., imenovan Nemo\xc4\x8dni. Med njegovim vladanjem je v cesarstvu zavladala popolna anarhija. V tem \xc4\x8dasu se je za\xc4\x8del tur\xc5\xa1ki Osmanski sultanat \xc5\xa1iriti iz Male Azije v Evropo. Osmani so kmalu zatem osvojili celo Bizantinsko cesarstvo in druge dr\xc5\xbeave na Balkanu.'